ГуфакIохэр лIыхъужъхэм ягъогогъух — Адыгэ макъ\nГуфакIохэр лIыхъужъхэм ягъогогъух\nАдыгэ Республикэм иобщественнэ органи­зациеу «Абхъазым игуфакIохэм я Союз» ипащэу Къуижъ Къэплъан уахътэм епхыгъэ зэфэхьысыжьхэм къатегущыIэнэу телъэIугъ.\n— 1992-рэ илъэсым Абхъазым­рэ Грузиемрэ заокIэ зызэпэуцу­хэм, Кавказ шъолъырым гумэкIыгъохэр къитэджагъэх, — къеIуатэ Къуижъ Къэплъан. — А лъэхъаным ежьхэм агу къызэрариIорэм теткIэ Iашэр аIыгъэу Абхъазым къоуцуагъэхэм лIыгъэу зэрахьагъэр тарихъым хэкIуакIэрэп.\n— Заом иапэрэ мафэхэм къащыублагъэу Абхъазым екIу­рэ гъогухэм уатехьаныр псын­кIагъэп.\n— Гъогухэр щынагъохэу щытыгъэх, заом псынкIэу зиушъомбгъущтыгъ. Ащ фэдэ гъогухэм угукIэ уфэхьазырэу уатехьан фэягъэ.\nНепэ тымыкIомэ, тыгужъощт\n— Мыекъуапэ ипчэгу шъхьа­Iэу В. Лениным ыцIэ зыхьырэм зэхахьэхэр зэрэщыкIощтыгъэ­хэм тащыгъэгъуазэба.\n— ШышъхьэIум и 14-м апэрэ зэIукIэр къалэм ипчэгу щызэхащагъ. КъыкIэлъыкIогъэ мафэхэри дэгъоу къэсэшIэжьы. Кавказым щыпсэурэ къушъхьэчIэс лъэпкъхэм я Конфедерацие ипащэ игуа­дзэу Хъуадэ Адамэ зэхахьэу Мые­къуапэ щыкIорэм къыщиIо­гъагъ: «Непэ тымыкIомэ, тыгу­жъощт».\n— Ащ фэдэ гущыIэхэм ямэхьанэ къагурыIуагъэу Адыгеим щыщ кIалэхэр Абхъазым кIощтыгъэх.\n— Джары а лъэхъаным тиIоф­хэр зэрэщытыгъэхэр. Игъом Абхъазым кIуагъэх, пытэу къоуцуагъэх. Къошхэр Абхъазым гъусэ зэрэфэхъугъэхэм имэхьанэ заом къыщылъэгъуагъ.\n— Къэплъан, 1993-рэ илъэсым Iоныгъом и 30-м Абхъазыр шъхьа­фит хъужьыгъэ. Ащ ыуж гуфакIохэм я Союз зэхэшъу­щагъ.\n— ГуфакIохэм я Союз апэрэ илъэсхэм пащэу иIагъэхэм рагъэ­жьэгъэ Iофыр ары лъыдгъэкIуа­тэрэр.\n— Союзым пшъэрылъ шъхьа­Iэу зыфишIыжьыгъагъэхэм ащыщхэр къытаIохэба.\n— Апэрэ мафэхэм гуфакIохэр зэIуагъэкIагъэх. Заор къызежьэм Абхъазым кIощтхэр республикэ общественнэ движениеу «Адыгэ Хасэм» щатхыщтыгъэх. Хасэм итхьаматэу, шIэныгъэлэжь цIэры­Iоу Шъхьэлэхъо Абу зыкIэтхэжьыгъэ тхылъыр гуфакIохэм аIыгъэу гъогу техьэщтыгъэх. Ау уахътэр зылъэкIуатэм, кIалэхэр ежь-ежьырэу Абхъазым кIохэу бэрэ къы­хэкIыгъ. Ар къыдэтлъыти, заом илъэхъан Абхъазым щыIагъэхэм ацIэхэр дгъэунэфыгъэх.\n— НэмыкI зэхэщэн Iофхэри жъугъэцэкIагъэх.\n— Абхъазым къикIыжьыгъэхэ гуфакIохэм IофшIэн къафэгъотыгъэным, япсауныгъэ агъэпытэнымкIэ IэпыIэгъу афэхъугъэным, нэмыкIхэм Союзыр адэлэжьагъ.\n— ШIэжьым, пIуныгъэм афэгъэхьыгъэ Iофыгъохэр къытфэпIуатэхэ тшIоигъу.\n— Адыгеим игуфакIохэр нэбгырэ 200 фэдиз мэхъух. ЛIыхъу­жъэу фэхыгъэхэм ясаугъэт Мые­къуапэ къыщызэIутхыгъ. Абхъазым имедалэу «За победу» зыфиIорэр ТекIоныгъэм икъыдэхын хэлэжьагъэхэм, гуфакIохэм къафагъэшъо­шагъ. ЛIыхъужъэу фэхыгъэхэ Хъуадэ Адамэ, Шэуджэн Мурат, Мыкъо Аслъан, Хьабэхъу Рустам, Сергей Крининым, Сергей Николенкэм, Нэхэе Казбек, фэшъхьаф­хэм яIахьылхэм медальхэр яттыжьыгъэх.\n— Къэплъан, Абхъазыр заом хэщагъэ зэхъум гуфакIохэр зыIукIэщтыгъэхэ хэбзэ къулыкъушIэхэм зэпхыныгъэхэр адышъуиIэхэу къэбархэр бэрэ къытфэпIотагъэх.\n— Адыгэ Республикэм иапэрэ Президентэу Джарымэ Аслъан ишIушIагъэ гъашIэм щытщыгъупшэщтэп. Непи ащ тыIокIэ, упчIэ­жьэгъу тэшIы. Адыгеим ишIушIэ IэпыIэгъухэр тапэкIи гъэзетым къыщыхэтыуты тшIоигъу.\n— Дэгъу, ащ фэгъэхьыгъэу тигуапэу тызэIукIэн. Общественнэ движениехэм уакъытегущыIэщта?\n— Республикэ общественнэ движениеу «Адыгэ Хасэм», нэмыкIхэм яхьылIэгъэ къэбархэр гъэзетеджэхэм къафэтIотэщт. Адыгэ хасэм итхьаматэу ЛIымыщэкъо Рэмэзан къызэртиIуагъэу, гуфакIохэм нахьыбэрэ тызэгъусэу таIукIэщт, яфэIо-фашIэхэм ягъэцэкIэн тызэдегупшысэщт.\n— Пчыхьэзэхахьэхэр къалэ­хэм, районхэм ащызэхэшъущэщтых. Спорт зэIукIэгъухэр къы­хэб­гъэщыгъэхэп.\n— ГуфакIо пэпчъ спорт зэнэ­къокъу фызэхэтщэнэу тефэ, ау ар тфэлъэкIыщтэп. ГуфакIохэм я Спартакиадэ Адыгеим нахь игъэ­кIотыгъэу щыкIон фаеу тэлъытэ. Гъогъо Руслъан кIэщакIо фэхъугъэу псы спортымкIэ зэнэкъокъу­хэр зэхэтэщэх. ФутболымкIэ, бэнэкIо зэфэшъхьафхэмкIэ зэнэ­къокъухэр тиIэщтых. ГуфакIохэм лIыхъужъныгъэу зэрахьагъэр спор­тым, культурэм къащытIотэщтых.\n— ГуфакIохэм я Союз общественнэ пшъэрылъхэр щызыгъэ­цакIэхэрэр бэ мэхъуха?\n— М. Зэфэсым, Р. Гъуагъом, С. ХьакIэмызым, А. Шэуджэным, Б. Мыкъом, А. Хъунэм, фэшъхьаф­хэм ацIэхэр къесIохэ сшIоигъу. ЛIыхъужъхэр гъашIэм щытигъусэх. Хэгъэгу зэошхом ТекIоныгъэр къызщыдахыгъэр илъэс 75-рэ зэрэхъугъэм фэгъэхьыгъэ зэхахьэ­хэм тахэлэжьагъ.\n— Тизэдэгущы­Iэгъу икIэух сыда къытэпIощтыр?\n— Лъэпкъхэм язэпхыныгъэхэм яхьылIэгъэ зэдэгущыIэгъухэр тапэкIэ зэхэтщэнхэу, ныбжьыкIэхэм япатриотическэ пIуныгъэ тызэрэ­хэлажьэрэр лъыдгъэкIотэнэу тыфай.\nСледущая ГъэIорышIэкIо компаниехэм афагъэпытагъ